section_heading: Kraljevstvo
paragraph_text: Nakon Rudolfove smrti 937. godine počinje pedesetšestogodišnja mirna vladavina njegovog sina Konrada Miroljubivog čiji je jedini rat bila istodobna invazija Saracena i Mađara koje okreće jedne protiv drugih i oboje uništava. Nasljeđuje ga sin Rudolf III. tijekom čije vladavine nastaje unutrašnja feudalna anarhija. Smrću Rudolfa III. 6. rujna 1032. izumire vladajuća dinastija Arleškog Kraljevstva, anektiralo ga je Sveto Rimsko Carstvo čiji car postaje kralj Burgundije. Tijekom sljedećih 346 godina Arleško Kraljevstvo samo nominalno postoji, njeni carski vladari daruju ili potvrđuju nezavisnost raznih njegovih dijelova (Savoja, Provansa, zapadna Švicarska itd.), a druge dijelove daruju francuskim kraljevima. 1378. godine car Karlo IV. Luksemburški za vladara ostatka teritorija Arleškog kraljevstva postavio je Karla VI., kralja Francuske (tada samo prijestolonasljednika) čime i formalno prestaje postojati Arleško Kraljevstvo bez obzira na to što titula arleškoga kralja ostaje u rukama svetih rimskih careva sve do 1806. godine.